عەبدولقادر عوبێدی

سەرداری یەکەم عەبدولقادر محەممەد جاسم ئەلموفەرجی ناسراو بە عەبدولقادر عوبێدی (١٩٤٧)، سی و یەکەمین وەزیری پێشووی بەرگریی لە عێراق لە ئەنجومەنی وەزیران بە سەرۆکایەتی نووری مالیکی لە حوزەیرانی ٢٠٠٦ تا کانوونی یەکەمی ٢٠١٠.

 ژیانی سەرەتایی و پەروەردە 
عەبدولقادر عوبێدی لە ساڵی ١٩٤٧ لە شاری بەغدا لە خێزانێکی چینی مامناوەند لە ئەلفەزل کە دەکەوێتە گەڕەکی ڕەسافە لەدایکبووە. ئەفسەرێکی دیاری سوپای عێراق بووە لە سەردەمی دەسەڵاتی سەددام حوسێن. تەواوی خوێندنی قوتابخانەی لە بەغدا تەواو کردووە. لە ساڵی ١٩٦٦ لە ئەکادیمیای سەربازی عێراقی خوێندوویەتی و لە ساڵی ١٩٦٨ دەرچووە، بە پلەی جێداری دووەمی لە پۆلی ٤٧ دەرچووە، بۆ ئەوەی لە ھێزە چەکدارەکانی عێراق خزمەت بکات. لە ساڵی ١٩٧٣ وەزارەتی بەرگری عێراق ناردی بۆ خوێندن لە یەکێتیی سۆڤیەت بۆ بەدەستھێنانی بڕوانامەی ماستەر لە ئایرۆداینامیک چەکی تانک لە ئەکادیمیای زانستە سەربازییەکان، لە ساڵی ١٩٧٥ دەرچووە، لە ساڵی ١٩٧٧ لە کۆلێژی ئەرکانی عێراق خوێندوویەتی، لە ساڵی ١٩٧٩ دەرچووە.

 خزمەتگوزاری سەربازی 
عوبێدی بە یەکێک لەو ئەفسەرە سەربازییانەی عێراق دادەنرێت کە ڕۆڵێکی بەرچاو و کارای لە پەرەپێدانی فیرقەی زرێپۆشی عێراقدا ھەبووە. یەکێک بوو لە دیارترین ڕاھێنەرانی زرێپۆش لە سوپای عێراق و وانە بە چەندین ئەفسەری لێھاتووی سوپای عێراق لە فیرقەی زرێپۆشدا دەگوتەوە. لە ڕێگەی پلەکانەوە بەرزبووەوە تا بوو بە بەڕێوەبەری فیرقەی زرێپۆش لە ساڵی ١٩٨٨ تا ١٩٩٢. پێش ئەم پۆستە لە ناوەڕاستی ساڵی ١٩٨٦ تا ١٩٨٨ وەک فەرماندەی پەیمانگای زرێپۆش لە تکریت کاری کردووە، ئەم پەیمانگایە بە یەکێک لە بەناوبانگترین پەیمانگاکان دادەنرا. خاوەنی چەندین بڵاوکراوە و لێکۆڵینەوەیە کە پەیوەندییان بە ئۆتۆمبێلی زرێپۆش ھەیە، ھەروەھا چەکی سەرەکی شەڕ، تانک، سیستمی کۆنترۆڵکردنی ئاگر و چۆنییەتی بەکارھێنانی کاریگەرانە لە شەڕدا.

 پۆستەکان 
لە سەردەمی جەنگی ئێران و عێراقدا چەندین پۆستی ھەبووە، دیارترینیان فەرماندەی فەوجی تانک بووە لە لیوای ١٠ی زرێپۆش، کە یەکێکە لە لیوا زرێپۆشە بەناوبانگ و کاراکانی ناو ھێزە چەکدارەکانی عێراق. بەرپرسی ئەو سەرکەوتنە بەناوبانگە بوو کە فیرقەی ئاڵتوونی ئێرانی (فرقەی زرێپۆشی ٨٠) بە تەواوی لەناوبرد و زۆربەی ئەفسەر و سەربازەکانی لە شەڕی بەناوبانگی خەفاجییە لە ساڵی ١٩٨٢دا گرت و دواتر بوو بە فەرماندەی لیوای یەکێک لە لیوا زرێپۆشەکان. ھەروەھا چەندین جار لە بارەگای وەزارەتی بەرگریی عێراق لە بەغدا کاری کردووە وەک سکرتێری وەزەیری بەرگریی عەدنان خەیروڵڵا.

 ململانێکانی لەناو دامەزراوەی سەربازیدا 
عوبێدی یەکێک بوو لەو ئەفسەرانەی کە زۆرترین حەزی لە کارایی فیرقەی زرێپۆشی سوپای عێراق بوو. ئەم پابەندبوونە ئەوی خستە ململانێ لەگەڵ حوسێن کامیل کە سەرپەرشتی بەرھەمھێنانی سەربازی دەکرد. عوبێدی چەندین پڕۆژەی بەرھەمھێنانی سەربازی ناکارامەی پووچەڵکردەوە، بەتایبەتی ئەوانەی پەیوەندییان بە پەرەپێدانی چەکی زرێپۆشەوە ھەبوو کاتێک بەڕێوەبەری زرێپۆش بوو. ئەمەش وای کرد حوسێن کامێل کاربکات بۆ ئەوەی بە زۆر خانەنشینی بکات و بە تۆمەتی پیلانگێڕی لە سوپا دووربخاتەوە؛ و ھەڵوێستی دژی لەشکرکێشی عێراق بۆ سەر کووەیت گرتەبەر و ڕاپۆرتێکی نووسی کە بەڕاورد بە ھێزی سوپای ھاوپەیمانان و سوپای عێراق بە تایبەتی ھێزە زرێپۆشەکان کردووە. جەختیشی لەسەر بێتوانایی سوپای عێراق کردەوە لە ڕووبەڕووبوونەوەی سوپای ھاوپەیمانان بەھۆی ناھاوسەنگی ھێزەکانەوە. ئەم ڕاپۆرتە توڕەی فەرماندەیی گشتی لەو کاتەدا وروژاند و بووە ھۆی دەستگیرکردنی لە ساڵی ١٩٩٤ و زیندانیکرا.

 گەڕانەوە بۆ سوپای عێراق 
ساڵی ٢٠٠٤ پەیوەندی بە سوپای نوێی عێراقەوە کردووە و وەک بەڕێوەبەری ئۆپەراسیۆنەکان لە سەرۆک ئەرکانی سوپا، ئەوکات فەرماندەی ئۆپەراسیۆنە سەربازییەکان لە ڕۆژاوای عێراق کاری کردووە. پێش ئەوەی لە ٨ی حوزەیرانی ٢٠٠٦ وەک وەزیر دەستنیشان بکرێت، فەرماندەی ھێزە زەمینییەکانی عێراق بووە، دوای ئەوەی لە کۆتایی ساڵی ٢٠٠٤، بە تایبەتی دوای ئازادکردنی فەلووجە، لەلایەن سەرۆک وەزیرانی پێشوو و فەرماندەی گشتی ھێزە چەکدارەکانەوە ڕاسپێردرابوو بۆ پێکھێنانی فەرماندەیی ھێزە زەمینییەکانی عێراق. بەم شێوەیە یەکەم فەرماندەی ھێزی زەمینی عێراق بوو.

 سەرچاوەکان 

پۆل:لەدایکبووانی ١٩٤٧
پۆل:سەرکردەکانى حیزبی بەعسی عێراقی
پۆل:موسڵمانە سوننەکانی عێراق
پۆل:زیندووان
پۆل:خەڵکی بەغدا